b"\n_START_ARTICLE_\nAlfabet tai\n_START_SECTION_\nHist\xc3\xb2ria\n_START_PARAGRAPH_\nL'alfabet tai probablement deriva de l'antic alfabet khmer (\xe0\xb8\xad\xe0\xb8\xb1\xe0\xb8\x81\xe0\xb8\x82\xe0\xb8\xa3\xe0\xb8\xb0\xe0\xb9\x80\xe0\xb8\x82\xe0\xb8\xa1\xe0\xb8\xa3, akson khom), un estil d'escriptura brahmi meridional provinent de l'alfabet pal\xc2\xb7lava (\xe0\xb8\x9b\xe0\xb8\xb1\xe0\xb8\xa5\xe0\xb8\xa5\xe0\xb8\xa7\xe0\xb8\xb0) del sud de l'\xc3\x8dndia. _NEWLINE_El tai es considera el primer alfabet del m\xc3\xb3n que va fer \xc3\xbas dels marcadors tonals per indicar els diversos tons distintius, que no apareixen en les lleng\xc3\xbces mon-khmer i indo\xc3\xa0ries, de l'alfabet de les quals deriva l'escriptura tai. Tot i que el xin\xc3\xa8s i altres lleng\xc3\xbces de la fam\xc3\xadlia sinotibetana tamb\xc3\xa9 tenen tons distintiu en els respectius sistemes fonol\xc3\xb2gics, no ho reflecteixen en l'ortografia. Aix\xc3\xad doncs, els indicadors de to s\xc3\xb3n una innovaci\xc3\xb3 de l'alfabet tailand\xc3\xa8s que m\xc3\xa9s endavant va influir en les altres lleng\xc3\xbces tais i en algunes lleng\xc3\xbces tibetobirmanes del l'\xc3\x80sia sud-oriental continental. _NEWLINE_Segons la tradici\xc3\xb3, l'alfabet tai fou creat el 1283 pel rei Ramkhamhaeng el Gran (\xe0\xb8\x9e\xe0\xb9\x88\xe0\xb8\xad\xe0\xb8\x82\xe0\xb8\xb8\xe0\xb8\x99\xe0\xb8\xa3\xe0\xb8\xb2\xe0\xb8\xa1\xe0\xb8\x84\xe0\xb8\xb3\xe0\xb9\x81\xe0\xb8\xab\xe0\xb8\x87\xe0\xb8\xa1\xe0\xb8\xab\xe0\xb8\xb2\xe0\xb8\xa3\xe0\xb8\xb2\xe0\xb8\x8a), si b\xc3\xa9 no n'hi ha proves documentals.\n_START_SECTION_\nTaules de s\xc3\xadmbols\n_START_PARAGRAPH_\nAls documents oficials tailandesos, la transcripci\xc3\xb3 en car\xc3\xa0cters llatins es fa seguint el sistema general reial tai de transcripci\xc3\xb3 \xe2\x80\x93conegut com a RTGS per les seves sigles en angl\xc3\xa8s\xe2\x80\x93, definit per l'Institut Reial Tai, per\xc3\xb2 en altres casos es fan servir sistemes diversos, a causa dels l\xc3\xadmits del mateix RTGS. Aquesta coexist\xc3\xa8ncia de sistemes de romanitzaci\xc3\xb3 fa que en la pr\xc3\xa0ctica di\xc3\xa0ria sigui complicat saber com cal pronunciar una paraula, o discernir si dues paraules \xe2\x80\x93per exemple en un mapa o en un r\xc3\xa8tol de carretera\xe2\x80\x93 s\xc3\xb3n la mateixa o no. Per a una pron\xc3\xbancia m\xc3\xa9s precisa, les taules seg\xc3\xbcents inclouen tamb\xc3\xa9 la transcripci\xc3\xb3 segons l'alfabet fon\xc3\xa8tic internacional (IPA).\n_START_SECTION_\nParticularitats\n_START_PARAGRAPH_\nLes consonants aproximants \xe0\xb8\xa2 i \xe0\xb8\xa7 s\xc3\xb3n tamb\xc3\xa9 presents en els diftongs i triftongs, respectivament amb \xc2\xabi\xc2\xbb i \xc2\xabo\xc2\xbb. La consonant \xe0\xb8\xad, en canvi, no representa cap mena de so i s'utilitza per escriure les s\xc3\xadl\xc2\xb7labes que comencen per vocal, perqu\xc3\xa8 totes les vocals s'escriuen en relaci\xc3\xb3 amb una consonant, com \xc3\xa9s el cas d'\xe0\xb8\xad\xe0\xb8\xb2\xe0\xb8\x81\xe0\xb8\xb2\xe0\xb8\xa8, akat, per exemple. Aquesta consonant tamb\xc3\xa9 es fa servir per representar la o oberta llarga [\xc9\x94\xcb\x90] (transcrita o en RTGS), i per als difongs i triftongs.\n_START_SECTION_\nVocals\n_START_PARAGRAPH_\nEn tailand\xc3\xa8s, les vocals, els diftongs i els triftongs s'escriuen fent servir s\xc3\xadmbols voc\xc3\xa0lics i/o conson\xc3\xa0ntics. A les taules seg\xc3\xbcents cada vocal \xc3\xa9s situada en la posici\xc3\xb3 correcta en relaci\xc3\xb3 amb una consonant inicial (aqu\xc3\xad representada per un gui\xc3\xb3 llarg \xc2\xab\xe2\x80\x93\xc2\xbb) i, tamb\xc3\xa9 de vegades, en relaci\xc3\xb3 amb una segona consonant (un segon gui\xc3\xb3)._NEWLINE_La columna \xc2\xabnom tai transcrit\xc2\xbb cont\xc3\xa9 una transcripci\xc3\xb3 aproximada (no en RTGS) de com es diu en tai el s\xc3\xadmbol corresponent; per facilitar-ne la lectura s'han utilitzat accents per marcar la tonicitat o l'obertura. Entre par\xc3\xa8ntesis s'indica la llargada dels fonemes voc\xc3\xa0lics."